EUROOPA LIIDU AVALIKU TEENISTUSE KOHTU OTSUS

(teine koda)

23. märts 2015

Julia Borghans

versus

Euroopa Komisjon

„Avalik teenistus — Töötasu — Toitjakaotuspension — Personalieeskirjade VIII lisa artikli 27 esimene lõik — Surnud ametniku lahutatud abikaasa — Ülalpidamistoetuse saamise õigus ametniku surmapäeval — Personalieeskirjade VIII lisa artikkel 42 — Pensioni maksmise taotluse esitamise tähtaeg”

Ese:

ELTL artikli 270 alusel, mida vastavalt Euratomi asutamislepingu artiklile 106a kohaldatakse Euratomi asutamislepingule, esitatud hagi, milles J. Borghans palub tühistada otsuse, millega Euroopa Komisjon keeldus talle maksmast toitjakaotuspensioni.

Otsus:

Tühistada 3. juuni 2013. aasta otsus, millega Euroopa Komisjon keeldus maksmast J. Borghansile toitjakaotuspensioni. Jätta Euroopa Komisjoni kohtukulud tema enda kanda ja mõista temalt välja J. Borghansi kohtukulud.

Kokkuvõte

Personalieeskirjade artikli 90 lõige 1 näeb ette, et iga isik, kelle suhtes kohaldatakse personalieeskirju, võib esitada ametisse nimetavale asutusele või ametiisikule taotluse teda käsitleva otsuse tegemiseks ning kui taotlusele ei ole neljakuulise tähtaja jooksul taotluse esitamisest vastatud, loetakse seda vaikimisi tehtud keeldumise otsuseks. Sellest sättest ilmneb, et üldjuhul võib teha otsuse, millega vaikimisi keeldutakse ametniku õiguse tunnustamisest üksnes tingimusel, et ametnik on eelnevalt esitanud administratsioonile taotluse selle õiguse saamiseks. (vt punkt 29)

Endiste abikaasade vahel abielu lahutuse tõttu kokkulepitud ülalpidamiskohustuse mõiste tuleneb kohaldatava tsiviilõiguse alusel kuulutatud abielulahutuse otsuse varalistest tagajärgedest. Järelikult, et teha kindlaks, kas ametniku või endise ametniku lahutatud abikaasal on õigus oma endise abikaasa surma korral saada endiselt abikaasalt ülalpidamistoetust, mis on endiste abikaasade vahelise kokkuleppega kindlaks määratud, tuleb viidata abielu lahutuse õiguslikke tagajärgi reguleerivale seadusele. Sellega seoses juhul, kui siseriiklikus õiguses tühistab teise astme kohus otsuse, millega lõpetati ülalpidamistoetuse maksmine esimeses kohtuastmes, ning mis muudab viimati nimetatud otsuse tagasiulatuvalt tühiseks ja seega taastab tagasiulatuvalt surnud ametniku endisele abikaasale makstava ülalpidamistoetuse, siis tuleb tingimata asuda seisukohale, et surnud ametniku endisel abikaasal on teise astme kohtu otsuse tegemisest alates õigus saada ametnikult ülalpidamistoetust. Personalieeskirjade VIII lisa artikli 27 eesmärk on anda ametniku või endise ametniku lahutatud abikaasale, kes sai ametniku või endise ametniku surma ajal viimaselt ülalpidamistoetust, võimaluse saada pärast surma jätkuvalt toimetulekut tagavad elatusvahendid. Niisiis ei saa ametniku või endise ametniku lahutatud abikaasa toitjakaotuspensionist ja seega tema toimetulekut tagavatest elatusvahenditest ilmajätmine mingil juhul olla põhjendatud ainuüksi seetõttu, et toitjakaotuspensioni, mida ta sai siseriikliku õiguse alusel, maksmine lõpetati enne ametniku või endise ametniku surma ja taastati seejärel pärast ametniku surma. (vt punktid 58–61 ja 67) Viide: Esimese Astme Kohus: kohtuotsus, M vs. Euroopa Kohus, T‑172/01, EU:T:2004:108, punkt 72.